รัฐมนตรีประจำสำนักนายกรัฐมนตรี ระบุ นโยบายเหลื่อมเวลาการทำงานของหน่วยงานราชการและรัฐวิสาหกิจ ป้องกันการแพร่ระบาดของโรคโควิด-19
รัฐมนตรีประจำสำนักนายกรัฐมนตรี ระบุ นโยบายเหลื่อมเวลาการทำงานของหน่วยงานราชการและรัฐวิสาหกิจ ป้องกันการแพร่ระบาดของโรคโควิด-19 นายเทวัญ ลิปตพัลลภ รัฐมนตรีประจำสำนักนายกรัฐมนตรี เปิดเผยถึงผลการดำเนินมาตรการควบคุมการแพร่ระบาดโรคโควิด-19 ของรัฐบาลในช่วงที่ผ่านมา ว่า ก่อนหน้านี้รัฐบาลได้ดำเนินมาตรการคัดกรองชาวต่างชาติอย่างเข้มงวดก่อนเดินทางเข้าสู่ประเทศไทยโดยเฉพาะจาก 6 ประเทศกลุ่มเสี่ยงตามที่กระทรวงสาธารณสุขได้ออกประกาศ ประกอบด้วย จีน เกาหลีใต้ อิหร่าน อิตาลี มาเก๊า และฮ่องกง พร้อมทั้งได้ยกเลิกมาตรการ Free Visa  และ Visa On Arrival ในประเทศกลุ่มเสี่ยง ล่าสุดสำนักงานการบินพลเรือนแห่งประเทศไทย ได้ออกประกาศกำหนดให้ผู้โดยสารจากทุกประเทศที่จะเดินทางมายังประเทศไทย ต้องมีใบรับรองแพทย์ ที่ออกให้ โดยมีระยะเวลาไม่เกิน 72 ชั่วโมง หรือเป็นเวลา 3 วัน ก่อนการเดินทาง เพื่อยืนยันว่ามีการตรวจผู้โดยสารแล้วไม่พบโรค COVID-19 และต้องมีกรมธรรม์ประกันภัยคุ้มครองการรักษาพยาบาลในประเทศไทยซึ่งครอบคลุมถึงโรค COVID-19 เป็นจำนวนเงินไม่น้อยกว่า 100,000 เหรียญสหรัฐ จึงจะเดินทางมายังประเทศไทยได้ เมื่อเดินทางถึงประเทศไทยแล้วต้องผ่านการตรวจจากเจ้าพนักงานควบคุมโรคติดต่อประจําด่านควบคุมโรคติดต่อระหว่างประเทศ หากเป็นผู้โดยสารที่เดินทางมาจาก 6 ประเทศกลุ่มเสี่ยง จะถูกกักตัวทันทีเป็นเวลา 14 วัน ส่วนผู้โดยสารประเทศต้องให้ความร่วมมือกับเจ้าหน้าที่ในการโหล Application เพื่อง่ายต่อการติดตามตัวนอกจากนี้ รัฐบาลยังได้ออกมาตรการช่วยเหลือประชาชนและผู้ประกอบการ ที่ได้รับผลกระทบและความเดือดร้อนจากโรคโควิด – 19 ทั้งมาตรการด้านการเงินการคลังและด้านภาษี การคุ้มครองในการปิดพื้นที่เสี่ยงทั้งสถานบันเทิง สนามมวย สนามกีฬา สถานที่ออกำลังกาย สถานบันการศึกษา สำหรับนโยบายเหลี่อมเวลาการทำงานของหน่วยงานราชการและรัฐวิสาหกิจ ขณะนี้รัฐบาลให้ส่วนราชการไปปฏิบัติ พบว่าได้ผลดีและยังช่วยลดปัญหาการจราจรบนท้องถนน รวมถึงลดค่าฝุ่นละอองขนาดเล็ก หรือ PM 2.5 ในกรุงเทพมหานครและปริมณฑลด้วย อย่างไรก็ตาม ในช่วงนี้ขอความร่วมมือประชาชนดูแลสุขภาพหลีกเลี่ยงไปในพื้นที่เสี่ยง ปฏิบัติตามคำแนะนำของกระทรวงสาธารณสุข